Crimis da Xena Ruinatscha 

La clientella ed ils cas da la detectiva privata Xena Ruinatscha n'èn betg simpels. Co ch'ella schlia quels pudais Vus udir uss adina puspè. A partir d'immediat pon ins numnadamain retrair il nov disc che cuntegna 6 crimis per uffants. Xena Ruinatscha, la detectiva cun ferma bratscha, è ina detectiva suverana. Nagin e nagut na po impedir ella da chattar or la vardad e schliar ils cas. E mintgatant è perfin Baseli, ses partenari, in agid, sch'i sa tracta da chattar puspè glimajas sparidas u sch'ina banda da laders sto vegnir tschiffada.
Il nov disc, edì en coediziun dal Radio Rumantsch e da la Lia Rumantscha, cuntegna 6 crimis per uffants da 7 fin ca. 13 onns. Las istorgias èn scrittas da Manfred Veraguth e vegnan raquintadas e recitadas en rumantsch grischun.
Ins po cumprar il disc en tut las librarias che vendan cudeschs e portatuns rumantschs. Pretsch: CHF 19.50 il toc.

[Pagina rumantscha]